**Nyimbo Shambulizi za *Bongo Fleva* katika Siasa Liberali Tanzania**

Fokas Nchimbi

Chuo Kikuu Kishiriki cha Elimu Mkwawa Iringa, Tanzania

***Anuani ya Barua Pepe: fokasnchimbi@gmail.com***

IKISIRI

Kizazi cha pili cha siasa za Afrika kimeshuhudia kuingia kwa siasa liberali (liberal politics) zilizotokana na mashinikizo ya siasa za kimataifa za Magharibi kama vile masharti kwa nchi za Kiafrika kupatiwa misaada kufuatia hali ngumu za kijamii na kiuchumi kwa upande mmoja. Kwa upande mwingine pamekuwapo na sababu za ndani za misukumo ya kuingiza na kuendesha siasa liberali katika nchi ya Tanzania na nchi nyingine za mataifa ya Kiafrika. Makala hii inaeleza maudhui ya nyimbo shambulizi katika zama za uliberali katika nchi ya Tanzania kuanzia mapema miaka ya tisini. Inaeleza kuwa katika Tanzania, kama ilivyokuwa kwa nchi nyingi za Kiafrika, nyimbo shambulizi- zilizoushambulia ukoloni mkongwe, ukoloni mamboleo, na siasa za kibepari- zilianza kufifia baada ya nchi kupata uhuru mwaka 1961 na baada ya kuingia kwenye siasa za chama kimoja mwaka 1965. Katika utawala wa serikali ya chama kimoja (1965 – 1992) mwelekeo wa nyimbo nyingi ulikuwa ni kusifu viongozi wa taifa na kuhamasisha sera zao bila kujali kama zilikuwa ni sahihi na kama zingeweza kutekelezeka au la. Haikuwa rahisi kwa wasanii kwenye tasnia ya muziki kutunga na kuimba nyimbo za kuwashambulia viongozi wa siasa katika Tanzania kwa sababu ya kuwapo kwa udhibiti mkali wa kisiasa dhidi ya ukosoaji wa aina yoyote. Kwa kutumia mkabala wa Umaksi makala hii inaonesha kuwa baada ya kuingia kwa mfumo wa siasa za kiliberali kumezuka wimbi la nyimbo shambulizi nyingi zenye dhima ya kulaumu, kukosoa, na kupinga mifumo ya kifisadi na utendaji mbaya wa viongozi na watendaji katika taasisi za serikali na mashirika ya umma nchini Tanzania kwenye sekta mbalimbali. Wanamuziki wa kizazi kipya (*Bongo Fleva*) wametunga kazi nyingi za kuwaponda wanasiasa na sera zao kama vile katika nyimbo ‘Ndio Mzee’ (Profesa Jay) na ‘Deni la Hisani’- ‘A Debt of Courtesy’ (Mrisho Mpoto). Makala hii inaonesha maeneo yanayolalamikiwa na makundi ya watu wanaotetewa kama makundi ya tabaka la watawaliwa katika mashambulizi yao.

1. **UTANGULIZI NA KIUNZI CHA KINADHARIA**

**1.1 Utangulizi**

Katika kipindi cha miaka takribani hamsini ya uhuru wa nchi za Afrika hapakuwa na mianya ya kisiasa ua kiraia ya kuwawezesha watu kuzikosoa au kuzishambulia serikali za nchi zao. Siasa za kibabe hazikuruhusu tabaka la watu wanaotawaliwa, ambao wengi wao walikuwa ni watu wa tabaka la chini, kulikosoa tabaka tawala. Ulikuwa ni wakati wa siasa za ‘Mutu Mukubwa’ (*Big Man*) (Bratt & Walle, 1998). ‘Mutu Mukubwa’ hakosei, haulizwi, haelekezwi cha kufanya, hakataliwi amri yake, hapingwi na wala hakosolewi. Hali ya siasa za Tanzania ya kipindi cha kabla ya miaka ya 90 haikuruhusu mtu au kikundi cha kiraia kama vile vikundi vya ngoma na muziki kushambulia kwa namna yoyote mwenendo wa kisiasa wa viongozi wa serikali au viongozi wa chama cha siasa. Nyimbo nyingi za zama hizo zilikuwa za kusifu na kupongeza kauli na vitendo vya viongozi. Nyimbo nyingi zilikuwa na mwelekeo wa wimbo ufuatao.

**Kiitikio:**

*Tanzania Tanzania*

*Nakupenda kwa moyo wote,   
Nchi yangu Tanzania jina lako ni tamu sana,*

*Nilalapo nakuota wewe,   
Niamkapo ni heri mama we!   
Tanzania Tanzania*

*Nakupenda kwa moyo wote.*  
1. Tanzania Tanzania ninapokwenda safarini,

kutazama maajabu,   
Biashara nayo makazi,   
Sitaweza kusahau mimi mambo mema ya kwetu kabisa,

Tanzania Tanzania nakupenda kwa moyo wote.   
  
2. Tanzania Tanzania

Watu wako ni wema sana,   
Nchi nyingi zakuota

Nuru yako hukana tena,   
Na wageni wakukimbilia Ngome yako imara kweli we,   
Tanzania Tanzania heri yako kwa mataifa.   
  
3. Nchi nzuri Tanzania

Karibu wasio kwao,   
Wenye shida na taabu Hukimbizwa na walowezi,   
Tanzania yawakaribisha Mpigane kiume chema we,   
Tanzania Tanzania mola awe nawe daima.

Huu ndio ulikuwa mojawapo ya nyimbo zilizoimbwa baada ya uhuru wa Tanzania. Ingawa mtunzi wake hajulikani hadi leo, inasadikika kuwa ulitungwa mwaka 1964 maana ndio mwaka ilipozaliwa rasmi Jamhuri ya Muungano wa Tanzania. Wimbo huu kila Mtanzania, ‘wakati huo’ akiimba kwa uzalendo wa dhati kabisa kuisifu nchi yake. Kinyume chake ni kwamba baadhi ya nyimbo za siasa zinazoimbwa sasa na Wanamuziki wa *Bongo Fleva* ni za kukata tamaa na za kuishambulia serikali. Hayo yote yamewezekana kwa sababu ya kuingia kwa siasa liberali zinazopigania mageuzi ya kisiasa. Katika zama hizi za uliberali ‘Mutu Mukubwa’ anaweza kukosea, kuulizwa, kuelekezwa, kukataliwa amri yake, kupingwa, na anaweza kukosolewa.

Kisheria Tanzania ilianza mageuzi rasmi ya kisiasa mnamo Julai mosi mwaka 1992. Hii ni tarehe muhimu kukumbukwa kwa sababu ndio siku rais wa awamu ya pili wa Jamhuri ya Muungano wa Tanzania (1985 – 1995), Ali Hassan Mwinyi, alisaini sheria ya vyama vingi. Mazingira haya ndiyo yaliyowezesha kuibuka kwa maudhui shambulizi katika nyimbo za *Bongo Fleva*. Sheria hii ya vyama vingi iliifanya Tanzania kuwa tena nchi ya siasa ya vyama vingi baada ya kipindi cha takribani miongo mitatu ya utawala wa mfumo wa chama kimoja (Mmuya na Chaligha, (1992: 13). Sheria hiyo iliweka mwimo?? msingi wa kisiasa kwa ajili ya maendeleo ya mfumo wa vyama vingi na udemokrasishajia (Mmuya na Chaligha, 1994:7).

Tunajua kwamba lengo kuu la sheria ya vyama vingi lilikuwa ni kuanzisha na kuendesha shughuli za vyama vya siasa ndani ya vyama vyenyewe na katika chaguzi za serikali za mitaa, ubunge na urais. Ijapokuwa lengo kuu la sheria hiyo ya vyama vingi lilikuwa ni kuanzisha na kuendesha vyama vingi, sheria hiyo iliandamana na kuongezeka kwa ushiriki na ushirikishaji wa jamii ya kiraia katika shughuli za kiraia na shughuli za kisiasa.

Ni kweli kwamba vyama vingi vya siasa vilianzishwa katika kipindi hiki cha mwanzo wa siasa za uliberali. Kwa mfano, kufikia mwaka 1994 Mei Mosi kulikuwa na mashirika ya kisiasa (*political organizations*) au vyama-mame vya siasa (*proto-political parties*) 35. Vyama 13 vya siasa vilikuwa na usajili kamili, na vyama 5 vilikuwa na usajili wa muda (Mmuya na Chaligha, (1994).

Kando ya uanzishwaji wa vyama vya siasa, palitokea utitiri wa mashirika na vyama vya kiraia kama vile mashiriki yasiyo ya serikali (NGOs), vyama vya wafanyabiashara, vyama vya wafanyakazi, vyama vya ushirika, makundi ya vyama vya vijana, vyama vya wazazi, makundi ya wanawake, vyama vya wanataaluma, na vikundi vya kitamaduni kama vile vikundi vya ngoma na wanamuziki. Msingi wa mabadiliko hayo yote ni mchakato wa uliberalishaji wa kisiasa unaoruhusu ushiriki huru, ushiriki wa wazi wa jamii ya kiraia katika shughuli za kisiasa na shughuli za kiraia. Katika kipindi hicho cha siasa liberali umetokea mwanya wa kisiasa wa kuruhusu nyimbo shambulizi za kisiasa hasa kutoka kwenye kundi la wanamuziki wa *Bongo Fleva*.

Mwelekeo huu ulikuwa ni tofauti na mwenendo wa mambo wa wakati wa harakati za kupigania uhuru na kipindi cha miaka ya mapema ya uhuru. Katika kipindi cha harakati za uhuru dhima kuu ya nyimbo za kisiasa ilikuwa ni kulaani ukoloni na ubeberu mkongwe na kuhamasisha nguvu za mapambano dhidi ya ukoloni na ubeberu huo. Makundi haya ya *Bongo Fleva*, pamoja na makundi mengine ya kiraia, yameweza kupeleka na kusimamia maoni ya watu kwa serikali na watendaji wa mamlaka mbalimbali za nchi, kuhamasisha upinzani dhidi ya serikali na kadhalika (Taz. Bratton na Walle, 1998: 148).

**1.2 Kiunzi cha Kinadharia**

Makala hii inaegemea kwenye mwimo wa kuwapo kwa matabaka na harakati za kitabaka wa mkabala wa Umaksi. Kwa mujibu wa mkabala wa Umaksi, jamii za binadamu zimejengwa kwenye hali ya matabaka ya watu yanayoweza kubainishwa kwa kutumia vigezo mbalimbali anuwai. Moja miongoni mwa kauli mbiu za Karl Marx na Fredirick Engels katika ilani yao ya Ukomunisti iliyoanzishwa mwaka 1848 na kujulikana kama Ilani ya Ukomunisti (*The Communist Manifesto*), ni kuwa historia ya dunia wakati wowote imejengwa katika historia ya mapambano ya kitabaka (Bowens na wenzake, 1974:1). Kuna matabaka ya watawala na watawaliwa, matajiri na maskini, na kadhalika. Maudhui ya nyimbo shambulizi za Bongo Fleva katika Tanzania ni taswira ya kuwapo kwa matabaka na harakati za kitabaka kati ya watawala na watawaliwa. Katika muktadha huu wanabongo Fleva wanachukua nafasi ya mbele ya uanaharakati ya kujitokeza kuonesha matabaka ya watawala na watawaliwa na kuongoza mapambano ya harakati za kitabaka.

1. **DHANA YA SIASA LIBERALI**

Kabla ya kufanya kitu chochote kuhusu maudhui ya nyimbo za Bongo Fleva yanayoponda mielekeo ya kiimla na kifisadi, na kuwatetea wanyonge katika jamii ya Watanzania wakijijumuisha wao wenyewe, hatuna budi kufafanua kidogo dhana ya uliberali. Kama wanalugha na wanafasihi hatuna budi kuelewa dhana ya uliberali kwa sababu ndiyo dhana inayofungua milango ya mpito wa kisiasa kuelekea ujenzi na uimarishaji wa utawala wa kidemokrasia. Na kwa hiyo, muktadha huo wa kisiasa ndio unaoweka mazingira ya kujitokeza kwa nyimbo shambulizi za *Bongo Fleva* kwa sababu ya kupungua kwa udhibiti wa kifasihi wa vyombo vya dola.

Kuna dhana kuu tatu muhimu zinazohusiana na siasa liberali: upinzani wa kisiasa (*political protest*), uliberalishaji (*liberalization*), na udemokrasishaji (*democratization*) (Bratton na Walle wameshatajwa). Dhana hizo zote tatu ni vipengele vya mpito wa kutoka kwenye utawala wa kiimla/ utawala wa kidikteta kuelekea kwenye mfumo unaoitwa utawala wa kidemokrasia. Je, Tanzania imewahi kupitia utawala wa kidikteta? Hatuna jibu la moja kwa moja! Hii ni kwa sababu dhana za kisiasa, hasa zinazojumuisha michakato ya mabadiliko ya kisiasa huwa ni telezi sana. Tuangalie kwa mfano istilahi kama vile “demokrasia”, “haki za binadamu” na kadhalika. Ni dhana ambazo hazina fasili kamili. Nchini Tanzania, mara baada ya uchaguzi wa serikali ya Awamu ya Tano mwaka 2015 kuna madai ya baadhi ya wanasiasa, hasa kutoka kwenye kambi ya upinzani, kuwa rais wa awamu ya tano John Pombe Magufuli anaendesha nchi “kidikteta”. Katika ripoti za vyombo vya habari vya kimataifa utaona kuwa alama za kufungua na kufunga usemi zinatumika kuonesha kuwa huenda kinachosemwa kuwa ni “udikteta” pengine si “udikteta kamili”. Rais huyo wa awamu ya tano akijibu swali lililoulizwa na mmoja kati ya wahariri wa vyombo vya habari Ikulu jijini Dar es Salaam tarehe 4 Novemba, 2016, aliyetaka ufafanuzi kuhusu malalamiko ya wapinzani kuhusu ukandamizaji wa demokrasia anasema:

*“Katika kazi yoyote, critic ni kitu cha kawaida na pongezi ni kitu cha kawaida. Lakini ukweli ni kwamba katika muda wote ambao nimechaguliwa kuwa Rais sija-suppress democracy (sijakandamiza demokrasia) na bahati nzuri ninapromote demokrasia.”*

Haya ni maneno ya Rais John Pombe Magufuli. Hatutaki kuingia kwenye mjadala kuhusu kama katika nchi ya Tanzania kuna ukandamizaji wa demokrasia au la. Sehemu hii inamakinikia kwa namna ya pekee kipengele cha mpito wa kisiasa, yaani uliberalishaji wa kisiasa; na kama tulivyokwisha kusema hapo awali katika sehemu hii ya utangulizi, ni kwamba tunajikita sana katika dhana ya uliberalishaji wa kisiasa kwa sababu ni mchakato unaofungua mianya ya kisiasa (*political openings*) inayoruhusu makundi ya kiraia ama kushirikishwa au kujishirikisha wao wenyewe katika shughuli mbalimbali zinazohusiana moja kwa moja au kwa njia isiyo ya moja kwa moja na shughuli za kisiasa.

Uliberalishaji ni mchakato wa mabadiliko ya kisiasa unaoleta mageuzi ya kisiasa. Kwa maneno mengine uliberalishaji ni mchakato wa kisiasa wa kufanya mageuzi ya umma. Zao la uliberalishaji ni ujenzi wa siasa liberali na udemokrasishaji yaani, ujenzi wa asasi zenye mgawanyo wa madaraka: serikali, bunge na mahakama.

Udemokrasishaji ni dhana telezi kwa sababu hakuna demokrasia kamili (*absolute democracy*). Mkude (1999:15) anakiri kuwa ingawa demokrasia ni zao la uliberalishaji, si uliberalishaji wenyewe wala udemokrasishaji wenyewe unaweza kuwa ni kitu kamili. Ujenzi wa demokrasia ni utaratibu wa jamii wa kupania kufikia na kutekeleza mpango wa kisiasa unaowapa wananchi wote kwa ujumla mamlaka ya kufanya maamuzi kila wakati (Mengisteab, 1996:64).

Dhana hizi mbili za uliberalishaji na udemokrasishaji ni kamilishani (*complimentary*). Zote zinawasilisha mchakato wa kisiasa. Ni michakato ya kisiasa inayoweza kutokea kwa pamoja au kwa mfuatano (Bratt na Walle, 1998:108). Uliberalishaji unatoa uhuru na mwanya wa kisiasa wa jamii kujiunda upya na hivyo kuweza kushirikishwa au kujishirikisha katika masuala ya kisiasa. Jamii inajiunda upya kupitia vyama vya siasa (Taz. Mukandala, 2015:31) pamoja na makundi mbalimbali ya kiraia kama vile makundi ya kidini, vyama vya wafanyabiashara, vyama vya wafanyakazi, vyama vya wakulima, vyama vya ushirika, vyama vya waandishi wa habari, vyama vya wanataaluma, makundi ya vijana, makundi ya wanawake, na vyombo vya kitamaduni kama vile makundi ya wanamuziki ya *Bongo Fleva*.

Ushirikishwaji na hasa ujishiririkishaji wa jamii ya kiraia katika masuala ya kisiasa unawezekana kutokea katika nchi ambayo kuna uliberalishaji yaani ulegezaji wa udhibiti wa dola dhidi ya shughuli za kisisasa za raia hasa kuhusiana na uhuru wa kiraia. Uhuru wa kiraia katika siasa unamaanisha uhuru wa watu katika nchi yao kushirikishwa au kujishirikisha na kujishughulisha na shughuli za kisiasa au kushiriki katika maisha ya kisiasa. Katika Tanzania tunaona katika kipindi hiki cha mageuzi ya kisiasa kundi la kiraia la kitamaduni la wanamuziki wa *Bongo Fleva* likishiriki katika shughuli za kisiasa kwa uhuru zaidi na kwa uwazi zaidi kuliko wakati mwingine wowote katika historia ya nchi.

Katika makala haya tunasema kwamba ulegezaji wa udhibiti wa serikali dhidi ya makundi ya kijamii umetoa fursa za kisiasa kwa wanamuziki, wakiwamo wale wa *Bongo Fleva*, kushiriki katika shughuli za kisiasa. Ushiriki huo wa Wanabongo Fleva katika shughuli za kisiasa unasawiriwa kwa maudhui mbalimbali. Kuna maudhui ya kiuchumi, kidini, kitamaduni, kisiasa, na kadhalika. Baadhi ya nyimbo za wanamuziki wa *Bongo Fleva* ni shambulizi sana dhidi ya viongozi wa serikali Nchini Tanzania. Kuna nyimbo zinazoshambulia viongozi wakuu wa serikali, viongozi waandamizi, watendaji wa taasisi za serikali na mashirika yake. Ijipokuwa kazi za wasanii wa *Bongo Fleva* na wasanii wengine hazitajwi waziwazi kama shughuli za upinzani dhidi ya serikali, bado tunafikiri kuwa kazi zao ni sehemu ya ukosoaji wa kisiasa na ushambulizi wa kisiasa unaoashiria kuwa watawala walioko madarakani wanakabiliwa na mgogoro wa uhalali wa kuwapo katika dola (Bratt & Walle, 1998:128).

Hali kadhalika, tunaona kuwa muktadha wa uliberalishaji umepelekea kutokea kwa mabadiliko katika maudhui ya nyimbo za *Bongo Fleva*. Kabla ya siasa liberali Tanzania nyimbo nyingi za *Bongo Fleva* zilikuwa na uchomozi wa maudhui ya mapenzi na mipasho. Ilikuwa rahisi kwa wasanii wa *Bongo Fleva*, kama ilivyokuwa kwa wasanii wengine kuimba nyimbo za mipasho ya kushambuliana hasa kuhusiana na msuala ya mapenzi, kwa sababu nyimbo za wakati huo, hazikuwa na mwelekeo wa kuikera na kuinyima serikali usingizi.

**3.0 NYIMBO SHAMBULIZI ZA *BONGO FLEVA* KATIKA ULIBERALI TANZANIA**

Katika sehemu hii tunazungumzia nyimbo shambulizi za *Bongo Fleva* wakati wa zama hizi za uliberali nchini Tanzania kwa kuangazia maudhui yake. Kabla ya kuchunguza na kueleza maudhui ya nyimbo mbalimbali za *Bongo Fleva* kuna maelezo kwa ufupi yahusuyo dhana ya nyimbo ili kuweka usuli husivu kwa masuala muhimu yanayoshughulikiwa katika makala hii.

**3.1 Dhana ya Nyimbo**

Nyimbo ni dhana pana ya fasihi simulizi inayojumuisha sifa mahususi za kiimbo. Kwa mujibu wa Mulokozi (1996:64) kuna mambo muhimu matano yanayoweza kutambulisha kazi ya fasihi kuwa ni nyimbo. Sifa hizo ni: muziki wa sauti ya waimbaji au mwimbaji, muziki wa ala (kama ipo), matini au maneno yanayoimbwa, hadhira inayoimbwa, na muktadha unaofungamana na wimbo huo kama vile sherehe, ibada, kilio na kadhalika.

Mulokozi (Keshatajwa) anasema kwamba nyimbo ni sanaa yenye dhima kubwa katika jamii za Kiafrika kama vile dhima ya kuburudisha watu kwenye sherehe au wakati wa mapumziko, kufunza, kusifu, kuarifu, kunogesha hadithi, kuomboleza, kubembeleza mtoto ili alale, kuchapuza kazi, kutia hamasa vitani na kadhalika.

Dhima kuu za nyimbo ni kuelimisha na kuburudisha (Taz. Mkumbugo, 2011:84). Nyimbo huimbwa kwa kufuata muktadha fulani katika jamii na maudhui yanayoukiliwa na miktadha mbalimbali. Kwa hiyo, nyimbo huchukua sura mpya kila wakati yanapotokea mabadiliko ya kimuktadha. Ingawa dhamira kuu za nyimbo ni kuelimisha na kuburudisha, tunaweza kupata dhamira nyingine ndogondogo. Katika dhamira ya kuelimisha, kwa mfano, kuna dhamira nyingine ndogondogo zikiwamo kuadabisha, kuonya, kukejeli, kupongeza, kusifu, kusuta, kulaumu na kukosoa. Mojawapo ya maudhui yanayoonesha utokezi mkubwa katika Nyimbo za *Bongo Fleva* katika zama za uliberali ni ukosoaji dhidi ya uongozi wa serikali katika michakato ya kisiasa.

**3.2 Nyimbo za *Bongo Fleva***

Kabla ya kujadili kuhusu maudhui ya nyimbo za *Bongo Fleva* kuna umuhimu wa kueleza kwa ufupi sana maana ya muziki wa *Bongo Fleva*. Huu ni muziki uliopewa majina mengi kama vile ushairi wa *Bongo Fleva*, muziki wa aina mojawapo ya ‘Hip Hop’ wa Kitanzania wa kizazi kipya. Muziki wa *Bongo Fleva* umechukua majina mengine katika nchi nyingine za Afrika. Kwa mfano, katika Afrika Kusini muziki huo unaitwa “Kwaito” na nchini Kenya unaitwa “Genge”. Maudhui ya kazi ya fasihi hujumuisha dhamira zinazojitokeza katika kazi hiyo. Dhamira kuu ya nyimbo za Bongo Fleva ni harakati za kitabaka yaani harakati za ujenzi wa jamii mpya unaoweza kufufua matumaini na matarajio ya Watanzania yaliyowekwa wakati wa kupigania na kusherehekea uhuru mwaka 1961: matarajio ya ajira, mishahara minono, huduma bora za jamii kama elimu bora, huduma bora za afya, huduma za maji safi na salama, na kadhalika.

Maudhui ya nyimbo za *Bongo Fleva* yametawanyika katika nyanja zote za maisha ya jamii ya Watanzania. Maeneo yanayoangaziwa zaidi ni pamoja na masuala ya uchumi, utamaduni, dini, mapenzi na siasa. Katika miaka ya 1990 hadi miaka hii ya 2010 nyimbo za Bongo Fleva zimezidi kushamiri sana maudhui ya kisiasa. Baadhi ya nyimbo hizo zinazozungumzia masuala ya kisiasa, zimesheheni maudhui shambulizi. Ushambulizi huo (*aggressiveness*) umeelekezwa dhidi ya Serikali, asasi zake, na watendaji wake. Taasisi na makundi ya Serikali yanayolengwa zaidi ni asasi za serikali au makundi ya watendaji wa taasisi za serikali wanaohusiana au wanaofungamana moja kwa moja na wananchi wa Tanzania kwa kiungo cha huduma mbalimbali za kijamii.

**3.3 Maudhui Shambulizi ya Kisiasa katika Nyimbo Teule**

Siasa liberali kama tulivyowahi kusema katika sehemu ya 2 zinalegeza udhibiti na ukiritimba wa serikali na kuruhusu ushiriki mpana wa jamii za kiraia katika shughuli mbalimbali za kiuchumi, kijamii, kiutamaduni, kisiasa na kadhalika. Katika muktadha huu wa uliberali kwenye miaka ya 1990 hadi kwenye miaka hii ya mwishomwisho ya 2010, wanamuziki wa *Bongo Fleva* ama wameshirikishwa au wamejishirikisha wenyewe kwenye masuala ya kisiasa. Si kazi rahisi kujua kambi maalumu ya kisiasa ambayo mwanamuziki wa *Bongo Fleva* anajinasibisha nayo. Hii ni kwa sababu mara nyingi baadhi ya wasanii hao hawataki kujulikana waziwazi kama wanasaidia kampeni kwa masilahi ya upinzani au wanasaidia kampeni kwa masilahi ya chama tawala; ama kama hawafungamani na kambi ya siasa ya upande wowote.

Pale ambapo wanamuziki wa nyimbo za *Bongo Fleva* wameshirikishwa katika shughuli za kisiasa, mara nyingi ushiriki huo umekuwa ni kwa ajili ya masilahi ya wanasiasa wenyewe na vyama vyao vya siasa kwa ujumla. Katika muktadha kama huo inakuwa rahisi kujua kambi ambayo msanii husika anafungamana nayo. Kwa mfano, katika uchaguzi wa mwaka 2015, kuna vyama vya siasa vilivyowashirikisha wanamuziki, wakiwamo wa *Bongo Fleva*, katika kampeni zao za uchaguzi kwa manufaa yao. Tunamwona Msanii Diamond Platnumz akiimba wimbo ‘CCM Number One’ uliomnadi mgombea wa urais wa Chama cha Mapinduzi, John Pombe Magufuli, na kumponda mgombea wa urais wa Chama cha Maendeleo na Demokrasia (CHADEMA) Edward Lowasa ambaye alihamia chama hicho baada ya kushindwa katika uteuzi wa ndani wa Chama cha Mapinduzi. Katika nukuu ya wimbo (1) msanii anampigia chapuo mgombea mmoja na kumkashifu mwigine.

1. Wasafiii!

Kwanza uwongo si uhodari,

Sio jambo la kitoto kulinda upendo amani,

Busara kutafakari kukabili changamoto,

Sio vurugu mtaani.

Yataka jembe mtu wa kazi,

Afya iliyo imara sio maradhi,

Na jibu ni Magufuli kote i wazi.

Katika wimbo huu msanii anampigia kampeni Magufuli akimtaja kuwa ni ‘jembe’ yaani mtu ambaye ni hodari kwa kazi na mwenye ‘afya imara’. Anaunganisha sifa hizo za Magufuli na sifa za jumla za serikali iliyokuwapo na Chama cha Mapinduzi kwa kudai kuwa miaka iliyopita watu wameshuhudia ujenzi wa barabara zinazopitika, ujenzi wa zahanati, shule na uwanja wa ndege. Anamweleza Magufuli kuwa ni mtu mwenye nguvu ya kutosha kiafya. Katika maelezo yake linganishi anasema kuwa wagombea wengine wa urais hawafai; wasije wakawapa watu visenti wakawanunua. Yeye mwenyewe (msanii), akijitambulisha kama mwanachama wa Chama cha Mapinduzi, anasema kuwa kuna wagombea wa urais katika vyama vingine ambao hawafai na ndio maana walitimuliwa mapema kutoka Chama cha Mapinduzi.

Mara nyingi wasanii wanaoshabikia kampeni za chama tawala wamekuwa wakijikombakomba kwa viongozi wa serikali walioko madarakani. Kwa hivyo, kazi yao kuu ni kusifusifu serikali iliyoko madarakani hata kama itakuwa imeonesha udhaifu mkubwa katika utendaji wake. Bila kujadili undani wa kambi za kisiasa za wasanii wa *Bongo Fleva*, kwa ujumla tunaweza kusema kuwa katika muktadha wa siasa liberali wa miaka ya 1990 hadi miaka hii ya 2010, maudhui ya kisiasa yamekuwa shambulizi zaidi. Ingawa wasanii wa *Bongo Fleva* ambao maudhui yao ni shambulizi hawajiweki wazi kuhusu unasaba wao na kambi za kisiasa: upinzani au chama tawala, tunaweza kudai kuwa mwegemeo mkubwa uko kwenye kuunga mkono harakati za upinzani kwa wakati huu uliotajwa hapo juu (miaka ya 1990 - 2010).

Baada ya kuangalia kwa ufupi maudhui ya jumla ya nyimbo za Bongo Fleva, hebu sasa tuingie kwenye kiini cha mada ya makala hii yaani nyimbo shambulizi. Kuna mambo mengi ya pamoja yanayowasilishwa katika kampeni za vyama vya upinzani na nyimbo shambulizi za *Bongo Fleva*. Masuala ya kisiasa yanayopigiwa kelele kwenye majukwaa hayo mawili ni yale yale. Kuna nyimbo nyingi shambulizi za *Bongo Fleva* zinazopiga kelele za kuonesha hali ya kutokuridhika kwa wananchi katika maeneo mbalimbali. Mambo makuu ya kisiasa yanayolalamikiwa na ambayo makala hii inayaangazia ni pamoja na ukosefu wa ajira, ufisadi, matabaka, huduma mbaya za jamii (afya, elimu, maji, ufisadi), na ahadi za uwongo kwenye kampeni za uchaguzi.

***3.3.1******Ukosefu wa Ajira***

Pamoja na utambuzi kuwa watu hasa wasomi wanatakiwa kujijengea maarifa, stadi na tabia zinazowawezesha kujiajiri au kuwa wajasiriamali, hapana shaka ni sahihi kusema kuwa nafasi za kazi au fursa za ajira ni matarajio muhimu ya raia kwa serikali yao katika taifa lolote. Hata wakati Tanzania ilipopata uhuru wake hapo mwaka 1961, mojawapo ya matarajio ya wananchi wake ilikuwa ni kupata nafasi za kazi. Katika kipindi cha programu za urekebishaji wa sera na shughuli za kisiasa na kiuchumi (*adjustment programs*) ilidhihirika wazi kuwa Watanzania wengi walikuwa hawana kazi. Sera za mataifa ya magharibi, hali kadhalika, zilitaka serikali ya Tanzania kupunguza wafanyakazi katika taasisi na mashirika yake.

Hali hii ya ukosefu wa ajira inayozidi kuongezeka kila uchao imesawiriwa katika maudhui ya nyimbo shambulizi za *Bongo Fleva*. Mwanabongo Fleva Nikki wa Pili; anayejulikana pia kama Ben Pol, G. Nako, anaonesha kuwa vijana wametapakaa mitaani huku wakiwa hawana kazi ijapokuwa wamepata elimu ya kutosha. Katika ubeti wa pili wa wimbo wake *‘*SITAKI KAZI’, anasema:

1. Form 6, degree hadi masters (sitaki kazi)

Elimu sio, vyeti nachoma (sitaki kazi)

Wana vyeti mtaani vijana (hawana kazi)

Nategemea ajira mtaani, nikupe kazi.

Ingawa wimbo wake unasisitiza dhana ya kujiajiri, mshororo huo wa tatu unaonesha kuwa kuna tatizo la ukosefu wa ajira katika Tanzania ya leo. Msanii anasema kuwa kuna vijana wengi mitaani wana vyeti lakini hawana kazi.

Msanii mwingine wa nyimbo za Bongo Fleva anayeiponda serikali kwa tatizo la ukosefu wa ajira ni Roma Mkatoliki katika wimbo wake VIVA ROMA VIVA.

1. Hakuna mtoto asiye na mzazi yupi wa serikali ya 3?

Mikataba iweke wazi, demokrasia ni watu,

Ona sasa kila msomi anaikimbilia siasa,

Nchi itajengwa na nani? Ajira imekuwa serious!

Ukosefu wa ajira umewafanya watu kukimbilia nafasi za kisiasa au kwa kugombea au kwa kujikomba na kujipitishapitisha kwa viongozi wakuu ili wateuliwe kwenye kushika nyadhifa fulanifulani za kisiasa.

Maudhui shambulizi dhidi ya ukosefu wa ajira yanajitokeza pia kwenye wimbo ‘NCHI YA AHADI’. Wimbo huu ulioimbwa na Kala Jeremiah na Roma Mkatoliki unamshambulia mwanasiasa aliyeahidi kumwaga ajira kwa vijana lakini hakutekeleza na kutimiza ahadi hiyo ya uchaguzi.

1. Nakumbuka ulisema ungezalisha ajira,

Vijana wakajitokeza kwa wingi kukupa kura,

Hakuna walichopata zaidi ya jezi za mpira,

Hebu tueleze kwa makini,

Halafu usitumie hasira.

Ahadi za uwongo ndio chambo cha wongo cha kisiasa cha kuwahadaa wananchi wapiga kura almradi mwanasiasa aingie tu kwenye madaraka ya kisiasa. Katika mazingira haya wagombea wa nafasi za kisiasa wanatumia hali ya ukosefu wa ajira, hasa kwa vijana, kujipatia kura na kushinda katika chaguzi za kisiasa.

***3.3.2 Vitendo vyaUfisadi***

Ufisadi ni utovu wa uadilifu unaojidhihirisha katika hali na vitendo mbalimbali ambavyo ni kinyume na sheria na kaida za jamii. Ufisadi katika nchi za Afrika Mashariki, ikiwemo Tanzania, ni jambo ambalo limekithiri na kupigiwa kelele na makundi mengi ya kijamii. Siasa liberali zimeruhusu wasanii wa nyimbo za Bongo Fleva kutunga na kuimba nyimbo shambulizi za kulaani ufisadi. Katika wimbo wa ‘2030’ uliotungwa na *Mwanabongo Fleva* Ibrahimu Mussa almaarufu Roma Mkatoliki, maudhui ya ufisadi yanaoneshwa kwa maneno ‘Tenda wanapeana kindugu, kuwa mwanangu uyaone’. Aidha, katika ubeti wa tisa mambo mengi ya kifisadi yameoneshwa.

1. Suka kaishusha lori ya mafuta yote ya magendo

Waziri anaziuza pembe za ndovu na meno ya tembo

Nchi imejaa misitu, tuna uhaba wa madawati

Tunakuta vitu TBS mko wapi?

Mistari hiyo yote inasawiri ushambulizi wa nyimbo za *Bongo Fleva* dhidi ya vyombo vya udhibiti na usimamizi vya serikali. Kuna biashara ya magendo, ujangili na uhujumu wa nyara za serikali unaofanywa hata na viongozi wa serikali kama mawaziri, na udanganyifu katika kudhibiti ubora na viwango vya bidhaa. ‘TBS’ ni shirika la viwango Tanzania (*Tanzania Bureau of Standards*). Kazi ya shirika hilo ni kudhibiti ubora wa bidhaa za ndani na bidhaa zinazotoka nje ya nchi. Mwanabongo Fleva Ibrahimu Mussa analishambulia shirika hilo kwa sababu ya mzagao wa vitu feki ambao unaweza tu kutokea kama kuna ufisadi yaani utovu wa uadilifu katika mamlaka zenye dhamana.

Naye msanii wa *Bongo Fleva*, Baba Kundambanda, katika wimbo wake wa *‘*MAFISADI’ anasema kuwa nchi ya Tanzania imeliwa kwa muda mrefu. Mafisadi wameiba mali za umma kwa muda mrefu. Katika kiitikio cha wimbo wake anasema:

1. *Twawaeleza Watanzania aaah!*

*Tuwaambie mafisadi tumewachoka aaah!*

*Wameshaiba muda mrefu inatosha aaah!*

*Wenye nchi tumeamka tunaitaka aaah!*

Baba Kundambanda anatoa mwito kwa Watanzania, kuwashambulia mafisadi kuwa wameiba muda mrefu.

Hali kadhalika, katika wimbo ‘PLESHA INAPANDA INASHUKA’, msanii anaishambulia serikali na chama tawala CCM kwa sababu ya vitendo vya kifisadi. Msanii huyo anaviorodhesha vitendo hivyo vya mafisadi.

1. Mali za umma wamezipoteza

Mali za umma wanazichukua

Mali za umma wametaifisha

Hawana hata huruma ya vizazi vijavyo jamani?

Ijapokuwa wimbo huu kwa upande mmoja unaiponda CCM chama tawala, huku ukiwapigia chapuo wapinzani hasa kutoka chama kikuu cha upinzani nchini kwa wakati huu, yaani CHADEMA, twaweza kusema pia kuwa wimbo huo umekuwa shambulizi kwa serikali iliyoko madarakani.

Katika wimbo wake ‘NAONGEA NA RIZ-ONE’, mwanabongo fleva Emmanuel Simwinga, almaarufu IZO-BIZNESS, anawashambulia viongozi wa serikali kwa kutaja moja kwa moja jina la Kikwete. Anamwelekezea Rais Msataafu Jakaya Kikwete (2005 – 2015) malalamiko kuwa hali ya Watanzania bado ni tete licha ya kuahidi maisha bora kwa kila Mtanzania katika kampeni zake za uchaguzi wa urais. Pia, anaonesha kuwa viongozi waandamizi katika utawala wa Kikwete wanahujumu mali ya umma kwa kufanya mikataba yenye lengo la kujinufaisha binafsi. Katika mshororo wa mwisho wa ubeti wa kwanza anaimba akitumia maneno ‘Kila kitu kwa dili achunge viongozi wake’.

Anayetumwa kufikisha ujumbe huo kwa kiongozi huyu wa serikali ni mhusika anayejulikana kama RIZ-ONE anayejitokeza katika kibwagizo cha wimbo wake kama ifuatavyo:

1. Naongea na Riz-one

We Riz-one

Street noma kimenuka, Riz-one

Ongea na mshua, we Riz-one

Ripoti hizi usipuuze, Riz-one

Wimbo mwingine shambulizi wa *Bongo Fleva* ni ule wa ‘TANZANIA’ ulioimbwa na Ibrahimu Mussa, almaarufu Roma Mkatoliki. Katika wimbo huu kwanza kabisa msanii anamtukuza Julius Kambarage Nyerere, rais wa kwanza wa Jamhuri ya Muungano wa Tanzania (1961 -1985), kuwa ni mwamba. Anadai kuwa Nyerere alileta uhuru wa nchi ya Tanzania pasipo kumwaga damu, hakutamani wala kung’ang’ania madaraka; bali aling’atuka na kumwachia madaraka mrithi wake wa kisiasa Alhaji Ali Hassan Mwinyi. Katika wimbo huo, kwa kumsifia Julius Kambarage Nyerere anawashambulia viongozi waliofuata baaada yake kwa kufanya ulinganishi unaomkweza Nyerere na kuwashambulia wafuasi wake hasa viongozi wa wakati huo wa serikali ya awamu ya nne (2005 – 2015) iliyoongozwa na Rais Mtaafu, Jakaya Mrisho Kikwete.

Pili, anawashambulia viongozi wa siasa na serikali kwa mwenendo mbaya wa kisiasa wa ‘kukumbatia’ ukabila na rushwa. Katika kiitikio cha ubeti wa kwanza anaimba:

1. Hii ndiyo Tanzania,

Nchi yenye udongo wenye dhambi,

Wanalisaka sana taji la ushindi,

Hii ndiyo Tanzania,

Biblia nashikilia nakemea wanaogombania ufalme na umalkia,

Hii ndiyo Tanzania,

Wana karama ya ufisadi,

Dini zetu wanazifanyia miradi,

Sema Tanzania,

Taifa lililopotea, Watanzania wanalia kwa ahadi zenu bandia.

Kwa ujumla, *mwanabongo Fleva* huyo anawashambulia wanasiasa wa Tanzania kwa sababu ya ufisadi, ugombezi wa madaraka na ahadi za uwongo wanazozitoa wanasiasa hao kwenye kampeni za chaguzi za kisiasa.

*Mwanabongo Fleva* Mrisho Mpoto anamshambulia kiongozi wa siasa anayewakumbatia waandamizi wake hata kama wamekuwa mafisadi wakubwa. Anamshambulia mwanasiasa anayewakumbatia ndugu zake na marafiki zake kwa vyeo na zawadi ya rasilimali za umma kama vila rasilimali ardhi. Katika wimbo wake ‘NIKIPATA NAULI’ katika moja ya mashairi yake anasema:

1. *Mjomba sina nia nao mbaya, lakini je unaijua timu yako?*

*Maana tabia ni kama ngozi ya mwili, hauwezi kuibadili,*

*Na mtoto wa nyoka hafundishwi kuuma,*

*Ukicheka na nyani utavuna mabua mjomba,*

*Maskini mtu kwao, ugeni si kitu chema,*

*Timua wote kuanza upya si ujinga.*

Huu ni uwakilishi tu wa dhamira shambulizi za kisiasa dhidi ya ufisadi wa kisiasa unaojitokeza kwa namna mbalimbali kama vile rushwa, ubadhirifu wa mali ya umma, na asilimia kumi au kitu cha juu kwenye mikataba ya serikali.

***3.3.3 Matabaka***

Uliberali umetoa mwanya kwa wanamuziki wa nyimbo za Bongo Fleva kuishambulia serikali ya Tanzania kwa kuendesha siasa zenye mwelekeo wa kujenga tabaka la watu wenye utajiri wa kupindukia na tabaka la watu wenye umaskini wa kutupwa. Mwanabongo Fleva Kala Jeremiah, katika wimbo wake ‘WALE WALE’, anaonesha hali ya matabaka miongoni mwa Watanzania. Katika ubeti wa kwanza wa wimbo wake huo anasema:

1. Rest in peace Kawawa, Karume, Baba Nyerere,

Mlipanda mahindi sasa vipi hawa ngedere,

Wameshiba tuna njaa, Hawajui shida ya mtaa,

Wamekula kila kitu, wakajibanza juu ya paa.

Vilevile, mwimbaji anasema:

1. Mpiga kura mmembana, kama mjusi chini ya mlango.

Mwanafunzi anarudishwa shule, kisa hela ya mchango.

Baba hana hata mia, anadaiwa hela ya pango.

Daily ugali na bamia, mama akishauza matango.

Ndo life ya kibongo, tajiri mpe bia maskini gongo.

Katika beti hizi Kala Jeremiah anaonesha kuwa katika nchi ya Tanzania kuna watu wanaoshiba sana na watu wenye njaa ya kupindukia. Anawaita hao wanaoshiba ‘*Ngedere*’ (labda kwa maana ya ulafi) ambao wanawashitaki kwa kuwasemea kwa waasisi wa Taifa la Tanzania: Nyerere, Karume na Kawawa. Hali kadhalika, kwenye kiitikio cha wimbo wake anaonesha matabaka ya watu walio nacho na watu wasio nacho .

1. Maskini walewale matajiri walewale,

Maskini yeeeeeeeeah! Matajiri ooooooooah!

Maskini tupooooo!, Matajiri tupo!

Maskini yeeeeah!, matajiri ooooooah!

Maskini ni ‘walewale’ na matajiri ni ‘walewale’. Hii ndiyo kauli shambulizi kwa serikali inayoonesha kuwa kuna koo ambazo wakati na vizazi vyote ni maskini na koo nyingine ambazo daima dumu zinakuwa na utajiri wa kupindukia.

Matabaka katika siasa za Tanzania yanaakisiwa kutoka kwenye maeneo mbalimbali. Kwa mfano, katika huduma za jamii kuna uakisi wa matabaka ya watu kuhusu mahali na aina ya huduma za kijamii ambazo makundi mbalimbali katika jamii yanaweza kuzifikia. Wapo raia wanaoweza kupata huduma za afya katika hospitali nzuri zenye gharama ambazo haziwezi kugharamiwa na Watanzania walala hoi. Hali kadhalika, katika sekta ya elimu kuna uakisi wa matabaka. Kuna shule nzuri ambazo walala hoi hawawezi kumudu gharama zake. Katika wimbo wake ‘VIVA ROMA VIVA’, Ibrahim Mussa kwenye ubeti wa 5 anasema:

1. Mother … walafi wa madaraka

Hata Nyerere, Ghadafi si walikufa kwa mashaka?

So hakuna kiongozi msafi

Je, nani mwenye mamlaka anitajie mtoto wa Rais anayesoma shule ya kata!

Maneno anayotumia msanii yanaakisi ushambulizi mkubwa kwa watu walio madarakani. Ingawa wimbo huu umefungiwa ujumbe uliokusudiwa umefika kwa jamii ya Watanzania ya kuwa watoto wa watawala hawasomi shule za kata almaarufu *Shule za Kayumba* katika Tanzania, ambazo ni duni zikilinganishwa na shule nyingine hasa zile za kugharamia ada kubwa kubwa. Isingekuwa sababu ya kuwapo kwa siasa liberali msanii huyu asingeishia tu kufungiwa wimbo wake, bali yumkini zaidi ya hayo angekamatwa na kuwekwa kizuizini. Kwa mfano, isingekuwa rahisi kuwapo kwa uvumilivu wa kisiasa kwa maneno kama ‘Mother … walafi wa madaraka’*.* Hatujui kwa hakika alama hiyo ya uakifishi ya mdokezo ina maana gani. Lakini bila shaka inaweza kupata tafsiri nyingi za dhihaka, kwa serikali, ambayo katika utawala wenye nduni nyingi za kiimla isingeweza kuvumilika.

Watu wenye pesa katika jamii ya Watanzania wanaweza kufanya kitu chochote wanachotaka kufanya. Wanaweza kuathiri mwenendo wa uchaguzi wa viongozi wa kisiasa. Wanaweza kuathiri mwenendo wa shughuli za kisheria katika mahakama nchini kama anavyoonesha mwanabongo Fleva Ibrahim Mussa (Roma Mkatoliki) katika wimbo wake ‘2030’ kwenye ubeti wa mwisho:

1. Majibu ya postmotam, ameshayanunua wakili,

Na hakimu kapewa kiwanja, Kimara apige kufuli,

Cheki dola wanainunua, kesi napewa kapuku,

Nawa mpole kama ngamia, mbele ya hakimu Kisutu.

‘Kapuku’ ni panya pori mdogo. Msanii anamfananisha mwananchi mnyonge katika Tanzania na panya pori mdogo ambaye hawezi kupigana na panya wengine wakubwa na wanyama wengine katika mwitu. Analojia hii inatokana na kukithiri kwa vitendo vya rushwa kwenye vyombo vya haki ambapo mara nyingi kunakuwepo na matukio ya uporaji wa haki za wanyonge na kupewa watu wenye nguvu kiuchumi.

***3.3.4 Huduma Duni za Jamii***

Huduma za jamii ni eneo muhimu sana katika shughuli na michakato ya kisiasa. Sekta ya huduma za jamii huweza kuukilia mwenendo wa wanasiasa kutawala kwa ulaini au kutawala kwa ugumu. Matarajio ya wananchi katika taifa lolote ni kuona kuwa serikali inaweka mazingira mazuri kwa ajili ya kupata huduma bora za kijamii. Katika historia ya Tanzania hali ya huduma za jamii ilianza kuwa ngumu sana kwenye miaka ya mageuzi ya kisiasa na kiuchumi ambapo serikali zilishinikizwa na mashirika ya fedha ya kimataifa kupunguza mwingilio (*intervention*) wake kwenye uchumi na kujitoa kwenye shughuli za utoaji wa huduma za jamii (Taz. Mukandala, 2015: 309).

Katika wimbo wa ‘*MR POLITICIAN*’ wa msanii Nakaya Abraham Sumari kuna maudhui ya kisiasa yanayosawiri huduma duni za kijamii katika sekta ya afya, sekta ya elimu, na sekta ya usafiri. Hebu tuangalie ubeti huu:

1. Miaka ya juzi juzi uliomba kura zangu,

Ahadi nazo ulizimimina

Elimu bora, afya bora

Barabara nzuri ajira nje nje,

Hivi leo, sioni mabadiliko

Hali imekuwa ngumu, nawe watajirika,

Elimu mbaya, afya inazorota,

Barabara hazipitiki …

Nakaya Abraham anaonesha kuwa kuna huduma duni za kijamii kuanzia kwenye sekta ya elimu, afya na usafirishaji. Hali ya huduma za jamii imezidi kuwa mbaya ingawa ahadi zimemiminwa wakati wa kampeni za uchaguzi kuahidi uboreshaji wake.

Vilevile, wasanii hao wanaonesha kuna huduma duni za kipolisi ambapo wananchi wanahakikishiwa usalama wao na usalama wa mali zao. Usalama wa raia na mali zao ni sehemu muhimu ya huduma za jamii ambazo raia wanastahili kupewa kama haki zao msingi. Akiimba kwa lugha ya Kiingereza katika ubeti wa nne, mshororo wa 9 na 10 anasema:

1. *And we the only ones getting robbed*….

*The crime is not blowing up*…..

Msanii huyo analalamika kuwa watu wanyonge pekee, ndio wanaovamiwa na kunyang’anywa mali zao na majambazi au vibaka. Uhalifu umetapakaa, haukomi. Hali hii inaakisi huduma duni za ulinzi ambazo ni haki msingi ya raia katika taifa lolote.

Hali kadhalika, katika wimbo wake VIVA ROMA VIVA, Roma Mkatoliki anaishambulia serikali kwa kufanya matumizi ya kugharamia sherehe za kitaifa pasipokuzingatia taratibu huku wanafunzi katika shule hawana madawati. Katika ubeti wa tatu wa shairi la pili, msanii anaimba:

1. Pesa sherehe za Muungano, hamzingatii itifaki,

Wanafunzi mnawachoma jua, shule hawana madawati,

Msanii anaonesha kuwa hapana haja kwa wanafunzi katika shule nchini Tanzania kukosa madawati na kulazimika kusoma na kuandika wakiwa wamekaa sakafuni wakati kuna pesa za kufanyia sherehe za kifahari na kilafi. Mbaya zaidi, kuna matumizi mabaya ya fedha za umma kwenye sherehe ambayo hayazingatii taratibu za kifedha kama vile sheria za manunuzi ya umma.

***3.3.5******Ahadi za Wongo katika Kampeni za Uchaguzi***

Katika siasa za uchaguzi wagombea wa nafasi mbalimbali za uongozi wa kisiasa hawakosi maneno ya kutolea ahadi zao kwa wapiga kura. Wasanii wa nyimbo za Bongo Fleva wamezisawiri ahadi nyingi za uchaguzi kuwa ni za uwongo kwa kuyatumia makundi mbalimbali ya wapiga kura wanayoyaangazia na kuyatetea. Mwanabongo Fleva Joseph Haule almaarufu Professor Jay katika wimbo wake ‘KIKAO CHA DHARURA’ anaonesha kuwa wagombea wa uchaguzi wanatoa ahadi nyingi ambazo wanapokuwa wamechaguliwa na kuingia madarakani hawazitekelezi au hazitekelezeki. Kuna maswali mengi ambayo mgombea anaulizwa kwenye mkutano wa kampeni za kisiasa kuhusu ahadi zake katika kampeni za uchaguzi za awamu iliyotangulia.

1. Naitwa Sajent Byemero kwa niaba ya jeshi la polisi

Nilikuwa nauliza zile helikopta zetu vipi?

Mheshimiwa sisi wakulima ulituahidi matrekta

Na siku zinayoyoma tu mbona haujayaleta?

Ulituahidi utatujengea barabara tano tano juu na chini.

Hizo zote hatuzitaki tunataka moja tu ardhini.

Kila siku tunapita barabara zinakuwa mbaya

Umeyafumbia macho mheshimiwa huoni haya?

Eee vipi mzee mabomba kutoa maji na maziwa nchi nzima?

Mzee hali ni mbaya si tungegawana vya kwako?

Kwenye kampeni zako si ilikuwa moja ya ahadi zako?

Makundi ya wapigakura yanayopigwa ahadi feki katika wimbo wa ‘KIKAO CHA DHARURA’ ni pamoja na polisi, wakulima, mabaaamedi, wanafunzi, na wananchi wote kwa ujumla. Majibu ya mgombea ni ya kumangamanga. Ni majibu ya kisiasa tu yasiyokuwa na chembe yoyote ya ukweli. Kisingizio kinachotolewa ni muda kuwa mfupi na kwamba akiongezewa muda kwa kuchaguliwa tena kipindi cha awamu ya pili atakamilisha utekelezaji na utimizaji wa ahadi zake zote.

Hali kadhalika, katika wimbo wake ‘MR POLITICIAN’ mwanabongo Fleva Nakaya Abraham Sumari anasema katika maneno ya utangulizi:

1. … Aisei, serikali siku hizi tusipoiangalia … tunachagua viongozi kwa sababu ya maneno … tutazidi kuwa maskini …

Maneno tangulizi yanayoandamana na alama za mdokezo, yanaonesha kuwa wananchi wapigakura wamechoshwa na ahadi za uwongo za wanasiasa.

1. **HITIMISHO**

Katika makala hii tumejadili suala la ushambulizi katika nyimbo za Bongo Fleva katika zama za siasa liberali katika taifa la Tanzania dhidi ya watawala wa kisiasa. Kwanza imeoneshwa kuwa ushambulizi huo wa maudhui ya kisiasa dhidi ya watawala umepewa mwanya na mageuzi ya kisiasa yaliyotoa uhuru kwa makundi ya kiraia kushiriki katika shughuli za kisiasa kwa kupaaza sauti kutoa dukuduku na hisia zao za kisiasa. Ijapokuwa mpaka sasa hapajawa na utambuzi wa kutosha wa ushiriki wa wanamuziki hasa wale wa Bongo Fleva katika harakati na michakato ya kisiasa, hapana shaka kuwa siasa liberali Tanzania zimeendelea kuupa uhai ushiriki wao kiasi cha kuathiri kwa kiwango fulani mwenendo wa siasa za Tanzania hasa za wakati wa uchaguzi, ikizingatiwa kuwa jumbe zao zinayafikia makundi mengi ya wapiga kura.

Pili, makala hii imeonesha maeneo muhimu ambayo Watanzania wanayalalamikia kwa kutumia maudhui ya nyimbo za Bongo Fleva: ukosefu wa ajira, ufisadi, matabaka, huduma duni za jamii (afya, elimu, maji, ufisadi), na uchu wa madaraka. Uozo mwingi umewasilishwa kwa kutumia istilahi ya kisiasa ‘ufisadi’ ambayo imechukuliwa kuwa ni hali au kitendio chochote kinachoenda kinyume na katiba, sheria, kanuni na kaida za jamii. Bila shaka nyimbo hizo za Bongo Fleva ni njia fanisi sana ya kuonesha uozo katika siasa za nchi za Maziwa Makuu. Tunachukua makala hii kama kazi chokozi ya kuonesha ushiriki na dhima za makundi ya kiraia hususani ya kitamaduni katika kudhibiti mienendo ya harakati na michakato ya kisiasa kama utamaduni fanisi na jengevu kwa manufaa ya Wana wa Afrika Mashariki na kwingineko katika Bara Afrika.

**MAREJELEO**

Bowens, T. na wenzake, (1974). *What is Marxism All About*? New York: World View Forum

Bratton, M. and Walle, N. (1998). *Democratic Experiments in Africa: Regime Transitions in Comparative Perspective*. University of Cambridge: Cambridge University Press

Cliffe, L. (1969). “From Independence to Self-Reliance”. In Kimambo I.N and Temu

A.J. (Eds). *A History of Tanzania*. Nairobi: East African Publishing House

Hauster et al (2001). *Political Handbook and NGO Calenda 2001*. Dar es Salaam:

Friedrich Ebert Stiftung Mengisteab, K. (1996) *Globalization and Autocentricity in Africa’s Developmentin the 21st Century Africa*. Asmara: World Press

Mkude, D.J. (1999). “Ujenzi wa Demokrasia na Sera ya Lugha Nchini Tanzania:

Kiswahili/Kiingereza dhidi ya Lugha za Jumuiiya Ndogondogo” katika Tumbo-Masabo na Chiduo E.K.F (Wahar.) *Kiswahili katika Elimu*. Chuo Kikkuu cha Dar es Salaam: TUKI (Uk 1)

Mkumbugo, M. (2011). “Nyimbo za Unyago za Wasambaa”. Katika Mulokozi, M.M. *Nyimbo za Kumbi*. Chuo Kikuu cha Dar es Salaam: Taasisi ya Taaluma za Kiswahili

Mmuya, M. and Chaligha, A. (1992). *Towards Multiparty Politics in Tanzania*. Dar es Salaam: Dar es Salaam University Press

Mmuya, M. and Chaligha, A. (1994) *Political Parties and Democracy in Tanzania*. Dar es Salaam: Dar es Salaam University Press

Msekwa, P. (1977). *Towards Party Supremacy*. Dar es Salaam: Eastern Africa

Publications Limited

Mukandala, S. (2015). “The State and the Provision of Public Services” in Mukandala, S (Ed) *The Political Economy of Change in Tanzania: Contestations over Identity, the Constitution and Resources*.University of Dar es Salaam: Dar es Salaam University Press

Mulokozi, M.M. (1996). *Fasihi ya Kiswahili*. Dar es Salaam: Chuo Kikuu cha Dar es Salaam

Samwel, M. na Wenzake (2013). *Ushairi wa Kiswahili: Nadharia, Maendeleo,*

*Mwongozo kwa Walimu wa Kiswahili na DIWANI YA MEA*. Dar es Salaam:

MEVELI Publishers

Senkoro, F.E.M.K. (1987). *Ushairi Nadharia na Tahakiki*. Dar es Salaam: Dar es Salaam University Press

Shivji, I. (2012). *Insha za Mapambano ya Wanyonge*. Chuo Kikuu cha Dar es Salaam: TUKI

TUKI (2004). *Kamusi ya Kiswahili Sanifu*. Nairobi: Oxford University Press